**Karcag Városi Önkormányzat**

 **Polgármestere**

**Javaslat**

**az 507/2 és 507/3 hrsz-ú (volt TITÁSZ tanpálya) haszonbérbe adásáról szóló 205/2010. (IV.29.) „kt.” számú határozat módosítására**

Farkas Miklós Pál (továbbiakban: haszonbérlő) 2010. május 17-től haszonbérli a Szent László utca végén elhelyezkedő 507/2 és 507/3 hrsz-ú ingatlanokat. Az ingatlanok vonatkozásában Karcag Városi Önkormányzat telekcsoport újraosztást végzett annak érdekében, hogy a területen pálinkafőző üzem épülhessen, így az ingatlanok helyrajzi száma módosult, ami a haszonbérleti szerződés adatain is átvezetésre került.

Farkas Miklós Pál a területen életvitelszerűen él, azon tartja, legelteti haszonállatait. A részére megállapított 163.990.-Ft/év összegű haszonbérleti díjat rendszeresen, határidőre megfizeti és a területet a jó gazda gondosságával karbantartja. A haszonbérlő kezdeményezi a szerződés 10 évvel történő meghosszabbítását.

A termőföldek haszonbérbeadásának feltételeit a mező- és erdőgazdasági földek forgalmáról szóló 2013. évi CXXII. törvény (továbbiakban: Földforgalmi törvény), a Polgári Törvénykönyvről szóló 2013. évi V. törvény, és a mező- és erdőgazdasági földek forgalmáról szóló 2013. évi CXXII. törvénnyel összefüggő egyes rendelkezésekről és átmeneti szabályokról szóló 2013. évi CCXII. törvény korlátozza, szabályozza.

A Földforgalmi tv. 44. § (1) bekezdése értelmében a haszonbérleti szerződés határozott időtartamra, legalább 1 gazdasági évre, és – a (2) bekezdésben meghatározott kivételekkel – legfeljebb 20 évre köthető meg.

A Földforgalmi tv. 58. § (1) bekezdése értelmében a haszonbérleti szerződés módosítása esetén ebben az alcímben foglaltakat akkor kell alkalmazni, ha a módosítással a szerződés időtartama kerül meghosszabbításra, illetve ha a módosítás a haszonbér mértékének a csökkentésére irányul. A szerződés meghosszabbított időtartama nem lépheti túl a 44. §-ban meghatározott maximális időtartamot.

A Földforgalmi tv. 58. § (2) bekezdése értelmében a haszonbérleti szerződésnek az (1) bekezdésben meghatározott tartalmú módosításáról szóló szerződést, vagy a módosításokkal egységes szerkezetbe foglalt haszonbérleti szerződést (a továbbiakban együtt: módosított szerződés) – annak aláírásától számított 8 napon belül – a haszonbérlőnek kell a mezőgazdasági igazgatási szerv részére megküldeni jóváhagyás céljából.

A Földforgalmi tv. 59. § (1) bekezdés a) pontja értelmében nem kell a mezőgazdasági igazgatási szerv jóváhagyása az önkormányzati tulajdonban álló föld földhasználati jogosultságának átengedéséhez.

***Összegzés:***

***Karcag Városi Önkormányzat tulajdonát képezik a Szent László utca végén elhelyezkedő 507/2 és 507/3 hrsz-ú ingatlanok (volt TITÁSZ tanpálya). Az ingatlanokat Farkas Miklós Pál 2010. május 17-től haszonbérli. A haszonbérlő kezdeményezi a szerződés 10 évvel történő meghosszabbítását.***

A fentiek alapján kérem a javaslat megtárgyalását és az alábbi határozati javaslat elfogadását.

**…/2020. (VII.09.) „kt.” sz. határozat**

**az 507/2 és 507/3 hrsz-ú (volt TITÁSZ tanpálya) haszonbérbe adásáról szóló 205/2010. (IV.29.) „kt.” számú határozat módosításáról**

Karcag Városi Önkormányzat Képviselő-testülete (továbbiakban: Képviselő-testület) az Alaptörvény 32. cikk (1) bekezdés b) és e) pontjaiban, és a Magyarország helyi önkormányzatairól szóló 2011. évi CLXXXIX. törvény 107. §-ban biztosított jogkörében eljárva az 507/2 és 507/3 hrsz-ú (volt TITÁSZ tanpálya) haszonbérbe adásáról szóló 205/2010. (IV.29.) „kt.” számú határozatának (továbbiakban: Határozat) módosításáról az alábbiak szerint dönt:

1. A Határozat III. pont 1. bekezdésében szereplő „2020. december 31-ig” szövegrész helyébe az alábbi „2030. május 16-ig”szövegrész lép.
2. A Határozat egyéb rendelkezései változatlanul érvényben maradnak.
3. A Képviselő-testület felhatalmazza a Karcag Városi Önkormányzat polgármester- helyettes alpolgármesterét, hogy a jelen határozatban foglaltak alapján elkészített szerződés- módosítást írja alá.

Felelős: Gyurcsek János alpolgármester

Határidő: 2020. december 31.

1. A Képviselő-testület felkéri a Karcagi Polgármesteri Hivatal Aljegyzői Iroda Hatósági Csoportját és kamarai jogtanácsosát jelen határozat végrehajtásából eredő szükséges intézkedések megtételére.

Felelős: Dr. Czap Enikő aljegyző

 Dr. Kovács László Iván kamarai jogtanácsos

Határidő:2020. december 31.

Erről értesülnek:

1. Karcag Városi Önkormányzat Képviselő-testületének tagjai, lakhelyükön
2. Karcag Városi Önkormányzat Jegyzője, helyben
3. Karcagi Polgármesteri Hivatal Aljegyzői Iroda Hatósági Csoport, helyben
4. Karcagi Polgármesteri Hivatal Aljegyzői Iroda Szervezési Csoport, helyben
5. Karcagi Polgármesteri Hivatal Költségvetési, Gazdálkodási és Kistérségi Iroda, helyben
6. Karcagi Polgármesteri Hivatal Jegyzői Iroda, Kamarai Jogtanácsos, helyben
7. Farkas Miklós Pál, 5300 Karcag, Hajnal u. 3.

Karcag, 2020. július 2.

|  |  |
| --- | --- |
|  | **(: Gyurcsek János :)****polgármester-helyettes****alpolgármester** |